સમય જતા પરંપરા મા અંભને થંભ આપે એવા શ્રી લુણંગદેવ, શ્રી માતૈઈદેવ તથા ત્રિકાળજ્ઞાની ભવિષ્યવેતા શ્રી મામૈદેવ જેવા મહાન ગુરૂઓ પાક્યા જેઓ પોતાના જીવનકાળમાં અસંભવ ને સંભવ બનાવી નાખતા અનેક પરચા આપ્યા. સમયે પણખો ફેર્યો તો સર્જનહારે આ મહાન ગુરૂ પરંપરા મા નીર સ્પર્શ તો ખીર બનાવે તેવા અમલ માણેક સમાન શ્રી મડચંદદેવ, શ્રી મતીયાદેવ, શ્રી ભાગવતદેવ, શ્રી માડેદેવ, શ્રી મેઘાણંદદેવ, અને શ્રી લાલણદેવ જેવા ગુરૂઓ સર્જયા જેઓ પોતાની કર્મ સિધ્ધિથી આ ધર્મ પરંપરાને નવી ઉંચાઈઓ આપી. આ ક્રાન્તિ અહીંયા થંભી નહી અને ગૌરવવંતી માતંગ વારસા માં અનેક જતી-સતી, સુરાપૂરા જ્ઞાની વિદ્રાનો વ્રતધારી, શરતધારી પિરો, પરભવના જાણકાર ચમત્કાર ગુરૂઓ થઈ ગયા જે ધણીમાતંગ દેવે જગાડેલી ધર્મ જ્યોતને જાગતી રાખી અને આજે પણ અમારા માતંગ વંશના કોહીનૂર હિરા સમાન અમારા મોભી વડીલ પ.પૂ શ્રી વેલજીદાદા મતીયાદેવે બારોઈ અને ખાંભરા મુકામે પોતાના મોતની ભવિષ્યવાણી હજારોની વચ્ચે સિધ્ધ કરીને ફરી એક વખત બારમતી ધર્મની ધજા શાન થી લહેરાવી આપી અને માતંગ કુળ અને બારમતી ધર્મ માં સમસ્ત મહેશપંથી સમાજનો વિશ્વાસ ઔર મજબુત કરી ગયા.